|  |
| --- |
| ***Директни плащания*** |

1. **На 28 декември 2020 г. беше публикуван в Официален вестник на ЕС Преходният регламент, с който се осигурява плавен преход от прилаганата до момента Обща селскостопанска политика (ОСП) към бъдещата такава, както и 8 милиарда евро помощ за производителите на храни и за селските райони.** Тъй като законодателната процедура по предложенията за регламенти относно бъдещата ОСП след 2020 г. не е приключена и стратегическите планове по ОСП предстои да бъдат разработвани от държавите членки, настоящата правна рамка на ОСП ще продължи да се прилага за допълнителен период от две години. Чрез Преходния регламент се гарантира, че подпомагането на бенефициентите на директни плащания, пазарни мерки и на Програмата за развитие на селските райони ще продължи и през 2021 и 2022 г. Преходният регламент има за цел да предостави на държавите членки достатъчно време да подготвят стратегическите си планове по ОСП за периода 2023-2027 г. Земеделските стопани ще могат да получават също така обезщетения за сериозен спад в доходите и за загуби, причинени от неблагоприятни климатични събития, огнища на болести по животните или растенията или нападения от вредители. Дава се повече свобода на държавите членки да подкрепят земеделските стопани, особено по време на кризата с COVID-19. Удължава се продължителността на новите многогодишни проекти за развитие на селските райони, които се фокусират върху биологичното земеделие, климатичните и екологични мерки за повече от три години. Включват се и проекти за хуманно отношение към животните. Регламентът е достъпен следния електронен адрес: <https://eur-lex.europa.eu/search.html?DTA=2020&SUBDOM_INIT=LEGISLATION&DB_TYPE_OF_ACT=regulation&DTS_SUBDOM=LEGISLATION&typeOfActStatus=REGULATION&DTS_DOM=EU_LAW&lang=bg&type=advanced&qid=1610285339917&DTN=2220>

**2. Земеделските стопани, кандидатстващи за подпомагане по Схемата за обвързано подпомагане за картофи, лук и чесън (КЛЧ) за Кампания 2020, доказват до 31 януари 2021 г. с документи произведената и реализирана продукция, като имат възможност и за онлайн отчитане.** Утвърдените образци на електронен опис на документите, доказващи реализацията на произведената продукция, са достъпни за изтегляне и попълване на [сайта](https://www.dfz.bg/bg/dp-2014-2020/-2020/) на ДФ „Земеделие“. Документите, които доказват реализацията на продукцията са: фактури и/или фискални касови бележки, издадени от фискално устройство, когато кандидатите са търговци по смисъла на чл. 1 от Търговския закон; документи с реквизитите по чл.6, ал.1 от Закона за счетоводството, когато кандидатите са лица по чл. 9, ал. 2 от Закона за данъците върху доходите на физическите лица. Кандидатите с обекти за производство и/или пакетиране на храни от плодове и зеленчуци, регистрирани по чл.26 от Закона за храните в Националния електронен регистър на обектите за производство и търговия на едро и дребно с храни от животински и неживотински произход, в частта "Обекти за производство и/или пакетиране на храни от плодове и зеленчуци" - Група 2 на БАБХ, могат да представят и документи с реквизитите по чл. 6, ал. 3 от Закона за счетоводството за преработена от тях собствена продукция. Документите, доказващи произведената и реализирана продукция, следва да са издадени в периода от 01.02.2020 г. до 31.01.2021 г. за кампания 2020.

**3. Изготвен е индикативен график за предстоящите директни плащания през следващите 6 месеца за Кампания 2020.** По повечето схеми изплащането на средствата се предвижда значително по-рано, отколкото се е случвало това в предходни кампании за директни плащания. Първото плащане за тази година ще бъде по Схемата за преходна национална помощ за говеда и биволи, необвързана с производството, под формата на втори транш и то ще е в периода 10-20 януари 2021 г. Предвидено е средствата по Схемата за преходна национална помощ за тютюн също да бъдат изплатени по-рано от предходни кампании, а именно – в периода 10 - 20 февруари 2021 г. Производителите на плодове и зеленчуци биха могли да разчитат на подпомагане с месец по-рано – в периода 20-28 февруари 2021 г. Единствено по схемата за обвързано подпомагане за картофи, лук и чесън се очаква да се изплати подпомагане малко по-късно – между 10 и 20 март 2021 г., тъй като срокът за доказване на реализираната от тях продукция е краят на месец януари, докато по останалите схеми за обвързано с производството подпомагане в сектора на плодовете и зеленчуците той беше изместен с месец по-рано. В края на месец март се предвижда и изплащане на средствата по Схемата за преразпределително плащане. Субсидиите за протеинови култури са заложени в графика отново с месец по-рано - в периода 1-10 април 2021 г. Между 10 и 20 април се предвижда да бъдат преведени зелените директни плащания, а плащането за културата памук ще е между 20-30 април 2021 г. Окончателните плащания по СЕПП са предвидени в периода 1-10 юни, както и тези за младите земеделски стопани. Дребните земеделски производители ще получат субсидиите си между 10 и 20 юни 2021 г. Графикът е публикуван на електронната страница на Държавен фонд „Земеделие“-РА на следния адрес: <https://www.dfz.bg/bg/dp-2014-2020/-2020/>

|  |  |
| --- | --- |
| ***Пазарна подкрепа*** |  |

**4. Проект на нормативна уредба относно нелоялните търговски практики във веригата за доставки на селскостопански и хранителни продукти подлежи на обществено обсъждане в срок до 20.01.2021 г.** Проект на Закон за изменение и допълнение на Закона за защита на конкуренцията (ЗИД на ЗЗК) ще транспонира разпоредбите на Директива (ЕС) 2019/633 относно нелоялните търговски практики в отношенията между стопанските субекти във веригата за доставки на селскостопански и хранителни продукти.Законопроектът еразработен от Комисията за защита на конкуренцията (КЗК) с цел привеждане на националното законодателство в съответствие с нормите на Директива (ЕС) 2019/633, с която за пръв път се установява хармонизирана защита на доставчиците на хранителни и селскостопански стоки на ниво ЕС. В съответствие с чл. 9 от директивата проектът на ЗИД на ЗЗК въвежда и по-строги правила с цел по-висока степен на защита. Предвидена е нова Глава VIIб „Нелоялни търговски практики по веригата за доставки на селскостопански и хранителни продукти“; предвидени са няколко групи доставчици и купувачи според годишния им оборот и са въведени критерии за приложимост на нормите по Глава VIIб, в зависимост от годишния оборот на различните оператори по веригата за доставки на храни; въвеждат се две групи забрани за нелоялни търговски практики (НТП) – абсолютни забрани и относителни забрани; допълва се и се прецизира процедурата по проучване и събиране на доказателства, като се разширяват правомощията на КЗК при проучване на НТП с допълнителни правомощия като извършване на проверки на място и налагане на временни мерки; въвеждат се основания за образуване на производство във връзка с НТП, за алтернативното разрешаване на спорове между доставчици и купувачи, както и мерки за защита на самоличността на жалбоподателя. С включването в ЗЗК на разпоредбите на Директива (ЕС) 2019/633 ще бъде осигурена по-добра защита на доставчиците на хранителни и земеделски продукти срещу нелоялни търговски практики. Проектът на ЗИД на ЗЗК е качен за обществено обсъждане на Портала за обществени консултации (<http://strategy.bg/PublicConsultations/View.aspx?lang=bg-BG&Id=5742>). Становища и коментари от заинтересованите страни могат да бъдат подавани в срок до 20.01.2021 г. Крайният срок за транспониране на Директива (ЕС) 2019/633 е 1 май 2021 г., а прилагането й следва да стартира не по-късно от 1 ноември 2021 г.

**5. Допълнителен прием по училищните схеми.  В периода 11 – 20 януари 2021 г. ДФ „Земеделие“ отваря нов прием на заявители по схемите „Училищен плод“ и „Училищно мляко“ за настоящата учебна година 2020/2021 г.** Допълнителната възможност за кандидатстване се предоставя за обхващане на повече образователни институции с оглед постигане на основната цел на схемите за създаване на здравословни хранителни навици. Допустими за участие и при новия прием са учебни заведения, които не са кандидатствали при първия прием за учебната 2020/2021 г., както и тези, които не са били одобрени или са отказали се от участие. Училищата могат да участват самостоятелно като заявители или чрез заявител - ЕТ, търговско дружество, кооперация, производител на плодове и зеленчуци, производител на мляко и млечни продукти или  община – за учебните заведения на нейната територия. Заявителите по схемите подават в областната дирекция на ДФЗ по седалище и адрес на управление лично или чрез упълномощено лице заявление за одобрение по образец.

|  |  |
| --- | --- |
| ***Визия за ОСП след 2020 г.*** |  |

**6. На 30 декември 2020 г. се проведе седмото видеоконферентно заседание на Тематичната работна група (ТРГ) за разработване на Стратегическия план за развитие на земеделието и селските райони за периода 2021-2027 г.** Обсъдени бяха предложенията за интервенции по обвързаната подкрепа и дефинициите. Предлага се въвеждане на възрастово ограничение за допустимите за подпомагане животни по обвързана подкрепа.Предложението е помощта да бъде насочена за млечни крави до 10 години, месодайни крави до 12 години, биволи до 15 години и овце и кози до 7 години. По време на обсъждането браншовите организации в сектор "Животновъдство" изразиха различни становища. Предложенията ще продължат да се обсъждат до окончателното определяне на условията за подпомагане. В сектор „Животновъдство“ подпомагането е разпределено в осем схеми. Запазва се подкрепата на млечните и месодайните говеда, биволите, овцете – майки и козите - майки. Включените в Стратегическия план схеми предвиждат и изискване заявените за подпомагане говеда и биволи да са родили поне веднъж, за да отговорят на условията за допустимост. За животните млечно направление се въвежда изискване стопанството да е в Система за контрол на суровото мляко. Запазват се условията за доказване реализация на продукция с прецизирани количества, съобразно целите на подпомагането. По този начин се цели подобряване на пазарната ориентация. Земеделските стопани, отглеждащи говеда в планинските райони, ще имат възможност да получат подпомагане за всичките си говеда до определения брой, без значение на предназначението им – за месо или за мляко. По време на ТРГ бяха обсъдени и дефинициите, които са част от Стратегическия план и се определят съобразно националните специфики. През новия програмен период се запазва изискването за минимална допустима площ на стопанството, за която могат да се предоставят директни плащания, в размер на 0,5 ха и минимална площ на парцела от 0,1 ха. Дискутирани бяха представените становища на заинтересованите страни по представените дефиниции и интервенциите за обвързана подкрепа.

**7. На 1 януари 2021 г. Португалия пое председателството на Съвета на Европейския съюз (ЕС).** Португалското председателство се надява в периода от шест месеца да доведе законодателните промени до окончателно споразумение през месец юни относно реформата на ОСП.Триалозите по ОСП започнаха в средата на месец ноември по време на германското председателство на Съвета на ЕС.Министрите се очаква да направят преглед на преговорите между Европейския парламент и Съвета на ЕС на заседанията си на 25 януари, 22 - 23 март, 26 - 27 април, 31 май и 28 - 29 юни, съгласно предварителния график.Португалия ще наблюдава също така изпълнението на инициативите, произтичащи от Европейската зелена сделка в областта на безопасността на храните, здравето на животните и хуманното отношение към тях, както и здравето на растенията. Министрите ще обсъдят ситуацията на селскостопанските пазари в ЕС и споразуменията за свободна търговия.Португалия се ангажира да даде приоритет на бъдещите отношения на ЕС с Обединеното кралство, както и да ускори последните етапи от процеса на ратифициране на споразумението ЕС/Меркосур. Търговските преговори с Нова Зеландия и Австралия също се очаква да се изместват на по-високо ниво. Друг фокус на португалското председателство ще бъде търсенето на по-добро управление на ресурсите, особено за почвата и водата. Това ще бъде основната тема на неформалната среща на министрите на земеделието на ЕС, която при условие, че здравната обстановка позволи, ще се състои в Лисабон на 14 и 15 юни. Съветът по земеделие ще обсъди предстоящото съобщение на Комисията относно дългосрочната визия за селските райони. Очаква се също така Съветът на ЕС да обсъди на 31 май проучването относно правния статут на новите геномни техники, на 26 - 27 април новата стратегия на ЕС в областта на горското стопанство и стратегията на ЕС за хуманно отношение към животните през 2012 - 2015 г.

|  |  |
| --- | --- |
| ***Още от ЕС и света*** |  |

**8. Кръговата икономика, биологичното разнообразие и устойчивото управление на водите са сред приоритетите на португалското председателство на Съвета на ЕС, което започна от 1 януари 2021 г.** Изпълнението на Втория план за действие на ЕС за устойчиво и ефективно използване на ресурсите на кръговата икономика ще бъде основният екологичен приоритет на председателството, въпреки че всички останали приоритети също ще имат за цел да дадат съществен принос към Европейската зелена сделка. По отношение на кръгова икономика председателството възнамерява да насърчи споделянето на национални планове за действие и техните резултати. Това ще стимулира размисъл върху вторичните пазари на суровини, управлението на отпадъците на съществуващите стоки и оборудване, интелигентното производство и употреба (намаляване на суровините и иновации в дизайна на продуктите). Вниманието ще бъде насочено също върху прегледа на законодателната рамка за батериите. По отношение на биоразнообразието португалското председателство ще се съсредоточи върху подготовката на Конференцията на ООН за биологичното разнообразие (COP15), планирана за втората половина на 2021 г. в Китай за постигане на амбициозна глобална рамка след 2020 г., съобразена с ангажиментите, изложени в Стратегията на ЕС за биологичното разнообразие за 2030 г., както и върху запазването на морското биоразнообразие. Относно горите, председателството иска да насърчи обмяната на мнения върху устойчивото управление на горския сектор, конкурентоспособността и устойчивостта на горския сектор, биоенергията и зелената икономика, значението на горите като поглътители на въглерод, услугите, предоставяни пряко или косвено от екосистемите и развитието на иновативни продукти с висока добавена стойност. Председателството също така ще подкрепи създаването на финансова рамка за горите, която отчита тяхната многофункционалност и дългия период за възвръщаемост на инвестициите в този сектор. По отношение на водите председателството иска да допринесе за по-доброто прилагане на законодателството на ЕС в областта на водите и за подобряване на полезните взаимодействия с морската стратегия на ЕС, ОСП и други секторни политики. Също така възнамерява да насърчи „интегриран и междусекторен подход за трансграничното управление на водите“. По отношение на гражданско участие португалското председателство ще се стреми да постигне консенсус по предложеното изменение на регламента от Орхус преди следващото заседание на страните по Орхуската конвенция през октомври 2021 г.